Diari Oficial de la Generalitat Valenciana


Sumari del DOGV 5123, del 27-10-2005 (2005/11051)

ORDE de 24 d'octubre de 2005, de la Conselleria de Sanitat, per la qual crea el Comité Tècnic de Coordinació Sanitària i la Comissió Assessora del Pla de Preparació i Resposta contra la Pandèmia de Grip.
-----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/10/24/(1)/dof/vci/html**

### Dades del document

Número de DOGV
:   5123

Data del DOGV
:   27-10-2005

Secció del DOGV
:   I. DISPOSICIONS GENERALS

Número del document
:   2005/11198


Data del document
:   24-10-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * salut pública
    * ocell
    * epidemiologia
    * legislació
    * organització administrativa
    * malaltia animal

ORDE de 24 d'octubre de 2005, de la Conselleria de Sanitat, per la qual crea el Comité Tècnic de Coordinació Sanitària i la Comissió Assessora del Pla de Preparació i Resposta contra la Pandèmia de Grip. [2005/S11915]  
La pandèmia de grip pot descriure's com un esdeveniment epidemiològic caracteritzat per la propagació generalitzada d'un nou subtipus de virus en persones amb poca o nul·la immunitat, o d'un virus que causa una morbiditat i una mortalitat que sobrepassen significativament els índexs epidèmics estacionals mitjans.  
L'experiència ha posat de manifest que la capacitat de reaccionar davant d'una amenaça internacional per a la salut està molt determinada pel grau en què les qüestions relacionades amb l'amenaça s'han estudiat amb anterioritat i la mesura en què hi ha plans per a una actuació coordinada.  
La resposta a una alerta de les característiques d'una pandèmia requerix una administració efectiva. El procés de maneig ha de ser acordat des del començament pels responsables de la preparació, el procés ha d'incloure l'establiment de la cadena de comandaments necessària per a assegurar el funcionament fluid durant l'emergència.  
L'OMS, considerant la situació epidemiològica del sud-est asiàtic i tenint en compte els avanços en el coneixement de l'evolució del virus de la grip, ha presentat, a l'abril del 2005, un nou pla per a recolzar les autoritats sanitàries dels països membres en la preparació i resposta davant de l'amenaça d'una pròxima pandèmia de grip.  
Seguint les recomanacions de l'OMS, a Espanya s'ha creat el Comité Executiu Nacional de Grip (CENG) amb l'objectiu de desplegar i coordinar les accions relacionades amb el pla d'actuació (Reial Decret 1.131/2003, de 5 de setembre, pel qual es crea el Comité Executiu Nacional per a la prevenció, el control i el seguiment de l'evolució epidemiològica del virus de la grip, BOE número 214, del dissabte 6 setembre de 2003).  
El Pla Nacional establix que les comunitats autònomes tindran un Pla Autonòmic de Preparació i Resposta amb un Comité Executiu/Assessor de la pandèmia.  
El Consell de la Generalitat Valenciana vol abordar d'una manera global la prevenció i la resposta contra la pandèmia de grip aviària que afecta les competències atribuïdes als diferents departaments de la Generalitat. La creació de la Comissió Interdepartamental per a la Prevenció i Resposta contra la Pandèmia de Grip Aviària (Decret 137/2005, de 30 de setembre, del Consell de la Generalitat, pel qual crea la Comissió Interdepartamental per a la Prevenció i Resposta contra la possible Pandèmia de Grip Aviària) obeïx a la necessitat de comptar amb els diferents departaments de l'administració autonòmica per a l'estudi, coordinació, programació i, si és el cas, resposta efectiva.  
El Decret 137/2005, de 30 de setembre, del Consell de la Generalitat, pel qual crea la Comissió Interdepartamental per a la Prevenció i Resposta contra la possible Pandèmia de Grip Aviària, en la disposició final primera faculta el conseller de Sanitat, o l'òrgan que en cada moment tinga atribuïdes les competències corresponents, per a dictar les disposicions necessàries per al compliment i el desplegament del decret.  
Pel que s'ha exposat, han d'establir-se mecanismes a escala autonòmica que garantisquen l'existència d'una coordinació eficient i una acció conjuntada en cada etapa d'un brot de grip que puga acabar per convertir-se en pandèmia.  
ORDENE  
Article 1. Organisme coordinador. Comité tècnic de coordinació sanitària  
Les funcions de coordinació general del Pla de Preparació i Resposta contra la Pandèmia de Grip les fa el Comité Tècnic de Coordinació del Pla de Preparació i Resposta contra la Pandèmia de Grip.  
A nivell d'àrea de salut, les funcions de coordinació es faran a través de les Subcomissions de Coordinació, segons figura en el punt 1.7.9.9.pa.2 del Pla Estratègic 2004 de la Direcció General de Salut Pública.  
Article 2. Composició del Comité Tècnic de Coordinació Sanitària  
. President del comité tècnic de coordinació: el director general de Salut Pública.  
. Vicepresident: el director general d'Assistència Sanitària.  
. Coordinador tècnic: el cap de l'Àrea de Coordinació de Centres i Actuació en Salut Pública.  
. Secretari: un tècnic superior, assessor del pla.  
Vocals:  
. Els directors de Zona de l'AVS.  
. El cap de l'Àrea de Coordinació i Planificació de l'AVS.  
. El cap de l'Àrea d'Assistència Sanitària de l'AVS.  
. El cap de l'Àrea d'Informàtica, Telecomunicacions i Organització.  
. El cap de l'Àrea de Farmàcia i Productes Sanitaris.  
. El cap de l'Àrea d'Epidemiologia.  
. El cap de l'Àrea de Seguretat Alimentària.  
. El cap de l'Àrea de Recursos Humans.  
. El cap de l'Àrea d'Infraestructura i Manteniment.  
. El director del Gabinet Comunicació.  
. El cap de Servici d'Actuació en Salut Pública.  
Article 3. Àrees estratègiques d'actuació  
Dependents del Comité Tècnic de Coordinació, es creen les Àrees Estratègiques d'Actuació de Vigilància, de Prevenció, de Control i Protecció, d'Intervenció i Mitigació de Conseqüències, de Planificació i Coordinació i d'Informació i Comunicació.  
Cada àrea estarà coordinada per un cap d'Àrea Estratègica, que serà nomenat pel Comité Tècnic de Coordinació Sanitària.  
Cada Àrea Estratègica d'Actuació s'organitzarà en grups de treball, establits pel Comité Tècnic de Coordinació.  
Article 4. Funcions del Comité Tècnic de Coordinació  
. Desplegar els estudis, informes i propostes per a l'elaboració del projecte del pla d'emergències sanitàries i les successives revisions que se'n facen.  
. Actualització del Pla de Preparació i Resposta i també dels protocols operatius.  
. Coordinació i execució del Pla de Preparació i Resposta contra la Pandèmia de Grip.  
. Planificar i coordinar l'avaluació de l'impacte immediat després de l'emergència i proposar al Consell de Direcció l'adopció dels criteris d'actuació.  
. Coordinar l'execució de les directrius emanades del Pla de Preparació i Resposta contra la Pandèmia de Grip i dels seus òrgans de direcció als recursos sanitaris.  
. Coordinació i aplicació de l'estratègia de vacunació i les seues activitats.  
. El seguiment i l'avaluació contínua de les activitats de planificació i de resposta.  
. Facilitar la coordinació de les actuacions de l'Administració Autonòmica amb altres administracions públiques amb competències en la matèria i la cooperació amb les altres administracions.  
. Recopilació de la informació que s'haja de subministrar a organismes tant internacionals com nacionals.  
. Planificació i coordinació de les mesures que asseguren l'equitat en l'accés als recursos sanitaris en cas de disponibilitat limitada a la Comunitat Valenciana.  
. Coordinació amb els nivells tècnics del ministeri, de l'OMS i d'altres agències internacionals.  
. Organitzar activitats de promoció, capacitació i formació.  
Article 5. Comissió assessora  
Per a facilitar la presa de decisions és convenient arreplegar i avaluar el màxim d'informació, i també comptar amb l'opinió d'experts que assessoren els responsables sanitaris sobre els diferents aspectes relacionats amb la pandèmia de grip.  
Adjunta al Comité Tècnic de Coordinació Sanitària es constituirà una Comissió Assessora de caràcter cientificotècnic.  
Article 6. Missió de la comissió assessora  
La missió d'esta comissió és assessorar les autoritats sanitàries en matèries relacionades amb la preparació i la resposta contra la pandèmia de grip.  
Article 7. Dependència orgànica  
La Comissió Assessora dependrà del Comité Tècnic de Coordinació del Pla de la Conselleria de Sanitat.  
Article 8. Composició  
. El conseller de Sanitat, com a president de la Comissió Assessora o la persona que hi delegue.  
. El director gerent de l'Agència Valenciana de Salut o la persona que hi delegue.  
. El director general de Salut Pública o la persona que hi delegue.  
. El director general d'Assistència Sanitària o la persona que hi delegue.  
. Representants de la Direcció General de Salut Pública. Sobre un d'ells recaurà el nomenament de secretari de la Comissió Assessora.  
Vocals:  
Professionals prestigiosos en els camps d'interés que es consideren oportuns com ara les especialitats mèdiques de microbiologia, medicina preventiva, salut pública, pneumologia, pediatria, medicina familiar, urgències i emergències, infermeria, veterinària, farmàcia i tots els que es consideren necessaris dins dels professionals de centres sanitaris, universitats, societats científiques i col·legis professionals, entre altres, per a afrontar la preparació i la resposta contra la pandèmia de grip.  
Article 9. Nomenament  
Els membres del comité assessor seran anomenats i cessats per resolució el conseller de Sanitat.  
Article 10. Funcions  
Seran funcions del Comité Assessor assessorar la Conselleria de Sanitat sobre la pandèmia de grip i en especial en temes relacionats amb:  
. L'assessorament en temes de microbiologia relacionats amb la pandèmia de grip.  
. L'assessorament en temes de medicina preventiva relacionats amb la pandèmia de grip.  
. L'assessorament en temes de prevenció, control i protecció relacionats amb la pandèmia de grip.  
. L'assessorament en temes d'assistència sanitària relacionats amb la pandèmia de grip.  
. Informar i avaluar noves vacunes i antivírics o noves formulacions.  
. Emetre tots els informes sobre els temes relacionats amb la vacunació de la grip a la Comunitat Valenciana que sol·licite la Conselleria de Sanitat.  
. Orientar sobre l'ús de tècniques i col·laborar amb la conselleria en els temes de recopilació i actualització de coneixements científics i tècnics, o en l'elaboració de criteris de funcionament dels centres o servicis.  
. Informar sobre el desplegament i l'actualització d'avanços en el coneixement científic i l'aplicació clínica relacionats amb la pandèmia de grip.  
. Proposar criteris d'actuació en relació amb els temes anteriors, i també informar del disseny d'estudis o experimentació sobre temes relacionats amb la pandèmia de grip.  
. Elaborar informes tècnics i assessorar sobre totes les qüestions que sol·licite l'autoritat sanitària, relatives a criteris, protocols, procediments o processos en la matèria que es tracta.  
. Informar sobre qualsevol altra proposta relacionada amb el seu àmbit d'actuació científic que s'eleve des de l'administració sanitària.  
Article 11. Règim de funcionament  
El règim de funcionament és el que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El comité assessor es reunix almenys mensualment, després de la convocatòria feta pel president.  
De la mateixa manera, el president pot convocar reunions extraordinàries sempre que ho considere oportú.  
Disposicions finals  
Primera  
En el termini màxim d'un mes comptador des de l'endemà de la publicació en el Diari Oficial de la Generalitat Valenciana s'efectuaran els nomenaments dels membres de la comissió assessora.  
Segona  
Esta orde vigirà des de l'endemà de la publicació en el Diari Oficial de la Generalitat Valenciana.  
València, 24 d'octubre de 2005  
El conseller de Sanitat,  
Vicente Rambla Momplet


Còpia Permalink ELI